b'\n_START_ARTICLE_\nPostfaktuell\n_START_PARAGRAPH_\nPostfaktuell, postfaktuell politikk eller det postfaktuelle samfunn er en tilstand hvor samfunnsdebatt i stor grad er frakoblet hva som er fakta, og argumenter fremsettes ut fra hvorvidt de appellerer til f\xc3\xb8lelser uavhengig av om de er sanne eller ikke. Postfaktuell debatt kjennetegnes av at p\xc3\xa5stander fortsetter \xc3\xa5 fremsettes selv om de er avsannet, og at store deler av velgere synes \xc3\xa5 v\xc3\xa6re likegyldige til sannhetsgehalten i argumentasjonen. _NEWLINE_Uttrykket post-truth politics ble f\xc3\xb8rst tatt i bruk av bloggeren David Roberts i 2010 og har s\xc3\xa6rlig blitt brukt som beskrivelse av presidentvalget i USA 2016 og brexit-folkeavstemningen i Storbritannia. Sosiale medier, d\xc3\xb8gnkontinuerlig medieoppdatering og falsk balanse i mediedekningen har blitt brukt som forklaring p\xc3\xa5 utviklingen. _NEWLINE_\xc2\xabPost-truth\xc2\xbb ble i 2016 utropt til \xc3\xa5rets ord av Oxford Dictionaries. Oxford Dictionaries regner post-truth for \xc3\xa5 beskrive omstendigheter hvor objektive fakta har mindre innflytelse p\xc3\xa5 offentligheten enn appell til f\xc3\xb8lelser og personlige overbevisning.'